דף למנחה
מה פשר הקשר? [ב]
בלימוד זה נעסוק בפשר הקשר בין עם ישראל לארץ-ישראל. 
ארץ-ישראל היא ארץ הבחירה שנתן אלוהים לעמו שומר תורתו. ארץ אשר ה' דורש אותה ועיניו תמיד בה מראשית השנה ועד אחריתה. מכאן נובע גם היחס המיוחד והמורכב של בני עם ישראל לארץ-ישראל.  
נציג בלימוד זה נקודות מבט ביחס לארץ-ישראל של מתבוננים בעלי השקפות עולם שונות, ממקומות שונים ומתקופות שונות. חלק מנקודות המבט הן רגשיות, חלקן נופיות, וחלקן רעיוניות-הלכתיות. נעמוד על הקשרים הפנימיים בין הטקסטים השונים לבין תחומים אלה ונבחן את ייחודה של ארץ-ישראל במקורות ואת יחס אלוהים אליה.
חלקו הראשון של הלימוד עסק בעיקר בקשר הרגשי לנופי הארץ. 
חלק זה עוסק בעיקר בשאלות רעיוניות ואידאולוגיות של הקשר לארץ.

פתיחה
בתחילת המפגש נזכיר את עיקרי הלימוד במפגש הקודם, ונציג שאלה לדיון: האם הנוף ודרך הצגתו הרגשית והאישית יכולים לשרת מטרות רעיוניות-אידאולוגיות, אמוניות ופוליטיות?

לימוד בחברותא
נתחלק לקבוצות לימוד ונבקש מהן לקרוא את שירו של שאול טשרניחובסקי, 'לעולים בהרי יהודה', קטע מתוך ספרו של יהושע קנז, 'התגנבות יחידים', מדרש מבראשית רבה, ואת שירו של יצחק לאור, 'חוץ לארץ'.

אסיף
לסיכום שני השיעורים נתחלק לקבוצות יצירה ונבקש מכל קבוצה להמחיש [במילים או בכל דרך אחרת הנראית להם], את יחסה לארץ – רגש, נוף, אידאולוגיה. נסיים במסיבה עם כיבוד ובה נקריא - נציג את הדברים שנוצרו, ללומדים.